Folketing
2007-01-23

Det er efterhånden halvandet år siden, at jeg første gang stillede spørgsmål til transportministeren omkring ændringen af WildCard’et. Siden hen har vi stillet beslutningsforslag her i salen, hvor vi forslår transportministeren at ændre WildCard’et, så det bliver tilgængeligt for alle studerende, elever og lærlinge. Nu her i sidste uge kunne vi så konstatere, at transportministeren langt om længe vil imødekomme vores forslag om at ændre WildCard’et. Til gengæld er det ikke særlig konkret, hvad det er ministeren forestiller sig, der skal ligge i den ændring af WildCard’et. Jeg kunne godt tænke mig at vide: Hvad er begrundelsen for, at transportministeren først imødekommer vores forslag nu? Hvordan forestiller transportministeren sig konkret, at den nye WildCard-ordning skal skrues sammen? Og påtænker ministeren også, at ordningen skal inkludere lærlinge og elever, som vi har foreslået i vores beslutningsforslag? Transport- og energiministeren (Flemming Hansen): Det kræver ikke nogen særlig god hukommelse at erindre, at hr. Rasmus Prehn har fremsat forslag om WildCard-ordninger. Det er sket mange gange, og jeg har svaret utallige gange på det her, og det gør jeg også gerne igen.